היסטוריה בביירות. לאחר חודשים ארוכים ללא נשיא בלבנון, מחר (ראשון) צפוי לבחור הפרלמנט במפקד צבא לבנון, הגנרל מישל סלימאן, לתפקיד. בחירתו צפויה לשים קץ למשבר הפוליטי החמור שנמשך זה שישה חודשים. המשבר נפתר השבוע לאחר שהאופוזיציה והקואליציה בלבנון חתמו ביום רביעי על "הסכם דוחא", בו סוכם בין השאר על מינויו של סלימאן לנשיא לבנון.
ההסכם, המעניק לחיזבאללה הישג לא מבוטל, מבטיח לארגון ייצוג נכבד בממשלה  11 מתוך שלושים חברי ממשלת האחדות שצפויה לקום יהיו מטעם הארגון. כמו כן, סיכמו הצדדים על שינוי חוק הבחירות שמבטיח שינוי במחוזות הבחירה, וכן מעניק לחיזבאללה זכות וטו בממשלת האחדות שתוקם.
במקביל לישיבת הפרלמנט מחר תציין לבנון שמונה שנים לנסיגה הישראלית מדרום לבנון, במה שמכונה במדינה "חג ההתנגדות והשחרור". ביום שני צפוי חיזבאללה לערוך עצרת ענק ברובע דאחייה בביירות, שבמהלכו יישא דברים מזכ"ל הארגון חסן נסראללה.